Babadi ba le bantsi ba itse ditiragalo tseno sentle. Mme gone, a di boammaaruri? Bangwe ba bolela gore e re ka leina la ga Faro le sa umakiwe, pego eno e tshwanetse ya bo e le tlhamane fela. * Le fa go ntse jalo, Hoffmeier yo o nopotsweng pelenyana, o bolela gore gantsi bakwadi ba Egepeto ba ne ba sa kwale maina a baba ba ga Faro ka boomo. A re: “Ruri bakwalahisitori ba ne ba ka se bolele gore e re ka maina a kgosi ya Kadeshe le ya Megido a sa kwalwa seo se raya gore Thutmose III ga a ka a tswa letsholo kwa Megido.” Hoffmeier o bolela gore leina la ga Faro ga le umakiwe ka ntlha ya “mabaka a a utlwalang a thutabodumedi.” Lebaka le lengwe ke gore go se umake leina la ga Faro go bontsha gore pego eo e bua thata ka Modimo e seng ka Faro.